Vita ya Krim
Wakati mwingine vita hiyo imeitwa "vita ya kisasa" ya kwanza, kwa sababu ya matumizi ya silaha, pamoja na mikakati, ambayo hayakuwa kawaida hadi sasa na ikaendelea kuathiri vita zilizofuata. Ilikuwa pia vita vya kwanza iliyoripotiwa moja kwa moja kwa njia ya  telegrafu na kuchapishwa kwenye magazeti ya Ulaya. Habari hizo zilionyesha mara ya kwanza mateso ya wajeruhiwa na vifo vyao kutokana na maandalizi mabaya ya uongozi wa kijeshi na kusababisha mbinu mpya za tiba ya kijeshi.  Matumizi ya telegrafu yaliwawezesha viongozi wa kijeshi kupeana habari haraka na kuwasiliana na serikali zao. Silaha mpya zilitumiwa mara ya kwanza vitani kama vile mabomu ya kutega baharini, manowari za ubao zilizofunikwa kwa mabamba ya chuma na kuendeshwa kwa injini za mvuke; bunduki za askari  zilizotengenezwa kiwandani na risasi mpya zilizoruhusu kipiga haraka zaidi na kulenga kwa umbali mkubwa. Uharibifu mkubwa uliosababishwa na silaha mpya ulilazimisha mikakati mipya ya kijeshi, kama vile matumizi ya handaki badala ya mapigano ya wazi. Matumizi ya reli yaliwapa Waingereza na Wafaransa faida kubwa, na ukosefu wake upande wa Urusi uliongeza matatizo yao.